b'\n_START_ARTICLE_\nFrancina Boris i Codina\n_START_SECTION_\nBiografia\n_START_PARAGRAPH_\nEl 1929 va debutar a R\xc3\xa0dio Girona, on amb nom\xc3\xa9s 14 anys, va ser la primera veu femenina en aquella emissora. Nomenada oficialment locutora de R\xc3\xa0dio Associaci\xc3\xb3 de Catalunya per la Generalitat de Catalunya durant el per\xc3\xadode republic\xc3\xa0, continu\xc3\xa0 sent-ho durant la Guerra Civil. El 17 de gener de 1939, amb les tropes franquistes a les portes de Barcelona, emet una crida a la poblaci\xc3\xb3 de lluitar amb qualsevol mitj\xc3\xa0 a l\'abast: forquilles, pedres, i fins i tot les ungles, per defensar la ciutat, per la qual cosa es guany\xc3\xa0 l\'ep\xc3\xadtet de la "Passion\xc3\xa0ria catalana" en el llibre Camps du m\xc3\xa9pris. En plena dictadura, l\'any 1942 va crear a Girona, Nostra dansa, el programa deg\xc3\xa0 de la informaci\xc3\xb3 sardanista i primer espai radiof\xc3\xb2nic de la postguerra en catal\xc3\xa0, que va presentar m\xc3\xa9s de seixanta anys, continuant amb el programa fins i tot despr\xc3\xa9s de la seva jubilaci\xc3\xb3. Altres tasques que emprengu\xc3\xa9 en el m\xc3\xb3n radiof\xc3\xb2nic van ser els programes D\'ac\xc3\xad i d\'all\xc3\xa0, d\'un clar pa\xc3\xads, Girona, nova via; Festa; Salvem la natura; Dreceres de la nostra llengua, i Qu\xc3\xa8 en sabem, de Catalunya, programes pels quals van passar les m\xc3\xa9s rellevants figures del m\xc3\xb3n de la nostra cultura. El 1947, es va casar amb l\'activista cultural giron\xc3\xad, Miquel Vidal i Arquer._NEWLINE_El 1974 va rebre la Medalla d\'Argent al M\xc3\xa8rit al Treball i el premi Floricel Rosa d\'Or d\'Angl\xc3\xa8s (la Selva). El 1985 la Medalla al m\xc3\xa8rit sardanista de l\'Obra del Ballet Popular. El 1991 la Medalla Francesc Maci\xc3\xa0 de la Generalitat, el 1994 Premi Nacional de Cultura Popular Generalitat de Catalunya, el 2003 la Mosca de Galena dels Periodistes de Girona, el 2007 la menci\xc3\xb3 d\'honor dels Premis Nacionals de Radiodifusi\xc3\xb3, Televisi\xc3\xb3, Internet i Telecomunicaci\xc3\xb3 i el 2008 va rebre la Creu de Sant Jordi._NEWLINE_R\xc3\xa0dio Girona va retre-li un homenatge a la que va ser la seva primera veu a Amb tu, un programa em\xc3\xa8s el 2013 amb motiu dels vuitanta anys de l\'emissora per recordar els seus antics locutors._NEWLINE_L\'any 2016 \xc3\x92mnium Giron\xc3\xa8s posa el nom de Francina Boris a la sala d\'actes de la seva seu. La tria es va fer a trav\xc3\xa9s de noms proposats pels socis i escollits de forma p\xc3\xbablica. La proposta que va rebre m\xc3\xa9s suport va ser la de Francina Boris. Es va estrenar el nom de la sala el dia 10 de novembre del 2016.'